Padunung cacahé punjul 1,300,000 (taun 2006). Madinah asliné kaloka minangka Yathrib, nanging banjur diowahi dadi Madīnat al-Nabī (مدينة ﺍﻟﻨﺒﻲ IPA: [mæˈdiːnæt æˈnːæbiː] "kutha Nabi") utawa Al Madīnah al Munawwarah ("kutha kang dipadhangi/diènthèngké" utawa "kutha suminar"). Madinah dumunung 338 kilomèter sisih lor Mekah lan kira-kira 193 km saka pasisir Segara Abang. Kutha iki manggon ing tlatah kang paling subur ing tlatah Hejaz. Masjid Nabawi (Masjid Nabi) ngadeg ing sisih wétan kutha lan sarupa karo masjid ing Mekah nanging ukurané luwih cilik. Platarané mèh ana 152 m dawané, kanthi kubah lan telu menaran kang éndah.
